<classify> BARAZA la Mawaziri wa Nchi za Afrika, Caribbean na Pacifi c ACP ikiwamo Tanzania zimekubaliana kuwa nchi za ACP na Umoja wa Ulaya EU zifanye maridhiano katika maeneo yanayoonekana kuwa ni kikwazo kwa baadhi ya nchi hizo kutosaini Mkataba wa Ushirikiano wa Kiuchumi EPA ama kuitekeleza.Azimio hilo la Baraza la Mawaziri wa Nchi za Afrika, Caribbean na Pacific zimefikia makubaliano hayo katika mkutano wa 110 wa nchi hizo unaoendelea jijini Nairobi nchini Kenya.Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi amesema nchi hizo zimekubaliana kufanya mapitio mapya ya mikataba ya EPA uliyoingia na nchi za ACP.Alisema mapitio hayo yanalenga kuzingatia hali halisi ya sasa duniani ikiwamo Malengo ya Dunia ya Maendeleo Endelevu, Makubaliano ya Mkataba wa Paris kuhusu mazingira na uhalisia mwingine ndani na nje ya EU.Aidha, maazimio mengine yaliyopitishwa katika mkutano huo wa 110 wa Baraza la Mawaziri wa Nchi za ACP ni pamoja na kuifanya ACP kuwa umoja wa kisasa zaidi katika malengo yake, muundo wake na mikakati yake katika kufikia ACP wanayoitaka ikiwamo kubadilisha jina kutoka Kundi la ACP na kuwa Umoja wa ACP na kuitwa Organisation of the African Caribbean and Pacific Group of States.Profesa Kabudi alisema lengo la mabadiliko hayo ni kuifanya ACP kuwa na nguvu zaidi katika kupanga, kuweka mikakati na kutekeleza kwa ufanisi malengo ya umoja wao.Pia baraza limefanya uamuzi wa kumchagua Balozi George Chikoti kutoka Jamhuri ya Angola kuwa Katibu Mkuu wa Sekretarieti ya ACP kwa kipindi cha mwaka 2020 hadi 2025.  <topic>: KITAIFA 